March 25, 2018
Kungla Shaman Poi 25th March 2018
Madu Yesu: Simsa lam a Hkawhkam
Ndai shalai wa ai poi hta Yerusalem mare de lung wa na matu Yesu gaw nachying ja ai share shagan myit ra na re. Kam ging na daram pyi n rai nga ai . Kasa Yawhan a kabu gara shiga hta “Ya shalai wa ai poi du wa nna masha law law wa Yerusalem mare de lung wa ma ai …. Dai majaw shanhte gaw Yesu hpe tam nna …. Nanhte kaning rai timung shi nga ai shara chye yang gaw, madun lu na re ai, ngu nna hkang da ma sai” (Yh 11: 55-57) ngu nna ka da ai.
Dai gaw Madu Yesu kaja wa Yerusalem mare de shang wa na matu lajang sai. Madu Yesu du shang wa ai lam hte masha ni shi hpe hkap hkalum la ai a grau sung ai lachyum gaw hpa wa rai ta? Madu Yesu mare kata de du shang wa ai hpe bai yu yu ga! Kasa Yawhan tsun da ai, ‘ Shaloi Yesu gaw lawze kasha mu nna jawn wu ai; dai gaw Ziun shayi sha e, hkum hkrit et, yu u , na a hkawhkam gaw lawze kasha jawn nna du sa ra ai, nga nna ka da ai hte maren rai nga ai’ ( Yh 12: 14- 15 ) Yesu mare de shang wa ai shaloi, masha law law namhtan hpun lakung ni daw lang nna shi hpe sa tau la let; “Hawsana ! Dai Madu a mying hte du sa ai wa ngu ai, Israela a hkawhkam gaw a nga u ga law, ngu nna garu ma ai: (Yh 12: 13) kasa Yawhan gaw ndai lam hpe alak mi rai tsun dan let hpung dim sai. Dai gaw, ‘Dai lam ni hpe shawng e gaw shi a sape ni n chye ma ai , rai ti mung Yesu gaw hpung shing kang lu la ai hpang e she shi hpe sha ang nna shing nga ka da ai mung, dai hku raw shanhte shi hpe di nu ai mung dum chye ma ai. (Yh 12: 16)
Madu Yesu, Yerusalem mare de shang wa ai a grau sung ai lachyum wa hpa rai ta?
Masha nkau mi chyawm gaw lawze kasha nga ai majaw mani hpa shatai kun? Raitim dai aten hta, lawze ngu ai gaw simsa lam rai nna hpyen gasat na hpyen la htaw ai gumra hte chyawm gaw n bung nga ai. Hkyela Madu ( Messiah ) gaw lawze kasha jawn let Yerusalem mare de shang na lam Zahkari gaw myi htoi htoi da sai. Yesu gaw Zahkari a myi htoi lam hpe shatup sai. Dai zawn galaw ai a marang e ahkyak ai lam lahkawng hpe Yesu gaw tsun dan sai, shi gaw Hkyela Madu ( Messiah ) re ai lam hte hkye hkrang la ai magam gaw kaning rai na lam hpe chye shangun sai.
- Simsa ai hte lawze kasha hta jawn let Yerusalem mare de shang wa ai majaw masha ni myit da ai hta myit yu na lam shang wa sai. Dai gaw, Hkyela Madu gaw Majan gasat ai hkawhkam n rai na re ngu ai hpe shaleng ya sai. Madu Yesu a hkye hkrang la ai hte seng ai myit ai lam gaw;
- Majan sum ai ni a daw jau ai hpe hkam la na matu du sa ai n rai nga ai. Shi gaw lahput hput di let shi a sape ni a lagaw kashin ya na du sa ai.
- Masha ni hpe zup hpawng la nna kaga myu sha ni hte gasat na matu du sa ai nrai. Shi gaw masha ni hpe zup hpawng la nna matsan ai, kawsi hpang gara ai, n dawng n yawt ai hte n tara ai lam yawng hpe gasat na matu du sa ai re.
- Madu Yesu gaw masha ni hpe jahpoi asawng na matu nrai, mara raw ya na hte hkyela na matu du sa ai rai nga ai.
- Yesu gaw masha ni a myit mang da ai lam hpe jahtau kaw na matu n rai, raitim shanhte n myit mada lu ai lam hku nna hkum tsup ya na she du sa ai rai nga ai.
- Shi a hpang hkan na matu masha ni hpe laja lana amying jaw na matu n rai, saw shaga na matu she du sa ai rai nga ai.
Sawn sum ru mai ai lam: Ndai lam ni yawng gaw ngai a matu hpa lachyum pru nga a ta? Madu Yesu hpe ngai a prat hta pru chye tawn da ai lam gaw ya aten ngai hpe kaning rai ningdat nga ai kun?
courtesy: Chyum Mungga Sasana Magam Dap
eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn